Deuterophlebiidene er sjeldne insekter og relativt lite er kjent om deres biologi. Alle artene ser ut til å utvikle seg i små bekker, særlig i fjellstrøk, men noen finnes også i halvørkener. De kan klare seg i bekker som bunnfryser om vinteren, eller tørker ut om sommeren – trolig overlever myggene slike perioder i eggstadiet. Larvene trenger forholdsvis raskt rennende vann. De ser ikke ut til å tåle vanntemperaturen over 20 °C.